Folketingets Ombudsmand bliver nu draget ind i balladen om den nye digitale radiokanal på dab, som 22. oktober blev vundet af Loud foran Radio24syv.

»Vi går til Ombudsmanden, hvis ikke han tager sagen op af egen drift inden for kort tid«, siger Jacob Kvist, der var ansvarlig for Radio24syvs ansøgning og skulle have været øverste ansvarlige for radioen, hvis den havde vundet.

Tirsdag eftermiddag forsvarede Radio- og tv-nævnet sin afgørelse over for kulturministeren og Folketingets medieordførere på et møde i Kulturministeriet, hvor politikerne havde bedt nævnet om at svare på den hårde kritik, der har været rejst de seneste uger.